**Szentendre Város Önkormányzat Polgármesterének**

**43/2020. (XI.11.) önkormányzati rendelete**

**a kötelező maszkviselésről**

Szentendre Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés alapján, a Képviselő-testületnek az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 12. pontjában meghatározott feladatkörében eljárva, a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet 27. § a) pontjában kapott felhatalmazás alapján a következőket rendeli el:

1.§ E rendelet hatálya a Szentendre belterületén közterületen tartózkodó, hatodik életévét betöltött személyekre terjed ki.

2.§ (1) Szentendre belterületén közterületen, valamint nyilvános helyen – a (2) bekezdésben foglaltak kivételével - mindenki köteles orvosi maszkot, munkavédelmi maszkot vagy textil vagy más anyagból készült maszkot (a továbbiakban együtt: maszk) olyan módon viselni, hogy az az orrot és a szájat folyamatosan elfedje.

(2) Nem kötelező maszkot viselni a 484/2020. (XI.10.) Korm. rendelet 1.§ (1) bekezdés b) pontjában kivételként meghatározott

a) egyéni szabadtéri sporttevékenység során,

b) a parkokban és

c) a zöldterületeken.

3.§ E rendelet 2020. november 12. napján lép hatályba.

4.§ E rendelet a veszélyhelyzet kihirdetéséről szóló 478/2020. (XI.3.) Korm. rendelet szerinti veszélyhelyzet megszűnésének napján hatályát veszti.

Szentendre, 2020. november 11.

**Fülöp Zsolt dr. Schramm Gábor**

polgármester jegyző

**Záradék:**

A rendelet 2020. november 11-én került kihirdetésre.

**dr. Schramm Gábor**

jegyző

**Előzetes hatásvizsgálat és indokolás**

**a kötelező maszkviselésről szóló önkormányzati rendelethez**

**Előzetes hatásvizsgálat**

**A tervezett jogszabály hatásai:**

**1. A várható társadalmi, gazdasági, költségvetési hatások:**

A rendeletalkotásnak nincs hatása a költségvetésre. A koronavírus járvány lassítása közös társadalmi érdek, ehhez a maszkviselés előírása hatékony eszköznek bizonyul.

**2. A várható környezeti és egészségi következmények:**

A maszkviselés lassíthatja a járvány terjedését, kisebb a közterületen történő megfertőződés esélye.

**3. A jogszabály-tervezet adminisztratív terheket befolyásoló hatásai:**

A jogszabály-tervezetnek nincs ilyen hatása.

**4. A jogszabály megalkotásának szükségessége, a jogalkotás elmaradásának várható következményei:**

A 484/2020. (XI.10.) Korm. rendelet felhatalmazást ad a 10 000 települési önkormányzat polgármesterének, hogy határozza meg a település azon területeit, amelyeken közterületen is kötelező maszkot viselni. A felhatalmazás egyben kötelezettséget is jelent a jogalkotásra.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

Nincs szükség többletfeltételekre.

**Általános indokolás**

Magyarország Kormánya a veszélyhelyzet kihirdetéséről szóló 478/2020. (XI.3.) Korm. rendeletében kihirdette a koronavírus okozta világjárvány második hulláma miatti veszélyhelyzetet, a 484/2020. (XI.10.) Korm. rendeletében (a továbbiakban: Korm. rendelet) pedig meghatározta a veszélyhelyzet idején alkalmazandó védelmi intézkedéseket. A Korm. rendelet felhatalmazást ad a 10 000 főnél nagyobb lakónépességű települések polgármesterinek arra, hogy meghatározzák a település belterületén azokat a közterületeket, nyilvános helyeket, ahol kötelező maszkot viselni.

**Részletes indokolás**

1.§-hoz

E § a Korm. rendelettel összhangban meghatározza a rendelet hatályát: minden Szentendre belterületén közterületen tartózkodó 6. életévét betöltött személyre alkalmazandó a rendelet.

2.§-hoz

E § előírja, hogy Szentendre belterületén közterületen kötelező orvosi, munkavédelmi vagy textil vagy más anyagból készült maszkot viselni úgy, hogy az egyidejűleg az orrot és a szájat is eltakarja. A kötelezettség Szentendre minden közterületén egységesen fennáll, kivételt csak a Korm. rendeletben meghatározott sporttevékenység végzése, a parkok és zöldterületek képeznek.

3.§-hoz

E § a módosító rendelet hatályba lépéséről rendelkezik.

4.§

A rendelet legkésőbb a veszélyhelyzet kihirdetéséről szóló 478/2020. (XI.3.) Korm. rendelet szerinti veszélyhelyzet megszűnésének napjáig alkalmazható, ennek hatályon kívül helyezésével e rendelet is hatályát veszti.